FARGʻONA “AZOT” IBDA EKSPORTGA MOʻLJALLANGAN MAHSULOTLAR IShLAB ChIQARIShLARI KOMPLEKSINI TAShKIL ETISh ChORA-TADBIRLARI TOʻGʻRISIDA
(resolution, 1998-05-04)

Fargʻona “Azot” IBda energiyani tejovchi texnologiyalarni joriy qilish va eksportga moʻljallangan ishlab chiqarishlarni tashkil etish maqsadida Vazirlar Mahkamasi qaror qiladi: 1. “Oʻzkimyosanoat” uyushmasining Fargʻona “Azot” IBda yiliga 200 ming tonna ammiak, 20 ming tonna melamin ishlab chiqaradigan, karbamid ishlab chiqarishni yiliga 330 ming tonnadan 495 ming tonnagacha koʻpaytiradigan ishlab chiqarishlarni foydalanishga tayyor holda qurish toʻgʻrisidagi taklifi qabul qilinsin. 2. “Oʻzistiqbolstat” davlat qoʻmitasi yuqorida koʻrsatib oʻtilgan loyihalarni Oʻzbekiston Respublikasi investitsiya dasturiga kiritsin. 3. Fargʻona “Azot” IBda eksportga moʻljallangan mahsulotlar ishlab chiqarishlarini tashkil etishning biznes-rejaga binoan ishlab chiqilgan asosiy bosqichlariga 1-ilovaga muvofiq rozilik berilsin. Maʼlumot uchun qabul qilinsinki: “Bektel” kompaniyasi — konstruktorlik ishlarini, texnologiyalarni va nou-xau sotib olishni, Oʻzbekiston Respublikasining loyihalash va qurilish tashkilotlarini jalb etgan holda obyektlarni loyihalash va qurishni, fraxt va tashuvlarni tashkil qilgan holda asbob-uskunalar va mashinalar yetkazib berishni, infrastrukturani va funksional taʼminlash tizimlarini tashkil etishni, kadrlarni oʻqitish va tayyorlashni, ishlab chiqarish quvvatlarini oʻz vaqtida ishga tushirishni taʼminlashni hamda ularni loyihadagi koʻrsatkichlarga chiqarishni amalga oshiradi, “RiS Treyd LTD” kompaniyasi — texnik-iqtisodiy asoslashlarni va kontraktni, mablagʻ bilan taʼminlash sxemalarini ishlab chiqishda koʻmaklashadi. Oʻzbekiston Respublikasida melaminni qayta ishlash ishlab chiqarishi tashkil etilgungacha yiliga 20 ming tonna melamin, shuningdek zarurat boʻlganda yiliga 102 ming tonnagacha karbamid sotishni taʼminlaydi. 4. “Oʻzkimyosanoat” uyushmasi va Fargʻona “Azot” IB 1996-yilning sentyabrigacha “Bektel” va “RiS Treyd LTD” kompaniyalari bilan kontraktdan oldingi ishlarni bajarish, texnik-iqtisodiy asoslashlarni ishlab chiqish yuzasidan shartnomani hamda ishlab chiqarishlar kompleksi qurilishi yuzasidan kontraktni tuzsinlar. Shartnomani mablagʻ bilan taʼminlash Oʻzbekiston Respublikasi Hukumati kafolati ostida “RiS Treyd LTD” kompaniyasining qarz mablagʻlari hisobiga, keyinchalik ularni “injiniring” moddasi boʻyicha loyihaning — umumiy qiymatiga qoʻshgan xolda, amalga oshirilsin. Oʻzbekiston Respublikasi Moliya vaziri kontraktdan oldingi ishlar yuzasidan shartnoma boʻyicha Oʻzbekiston Respublikasi Hukumati kafolatini imzolashga vakil qilib belgilansin. 5. “Bektel” va “RiS Treyd LTD” kompaniyalari bilan kontraktni tayyorlash va tuzish masalalari kompleksini ishlab chiqish uchun 2-ilovaga muvofiq ishchi guruhi tuzilsin, unga kontrakt xizmatini pasaytirish chora-tadbirlarini koʻrish va zarurat boʻlganda, xolis ekspertizani taʼminlash topshirilsin. Kontraktni imzolash 1997-yil 30-martgacha tugallansin. 6. “Oʻzistiqbolstat” davlat qoʻmitasi, Oʻzbekiston Respublikasi Tashqi iqtisodiy faoliyat milliy banki, Tashqi iqtisodiy aloqalar vazirligi, Moliya vazirligi texnik-iqtisodiy asoslashlarning va kontraktning ekspert bahosini berishni taʼminlasinlar. 7. “Oʻzkimyosanoat” uyushmasi kontrakt ekspertizasi tugallangach bir oy muddatda Hukumat qarori loyihasini kiritsin, unda: belgilangan tartibda Oʻzbekiston Respublikasi tomonidan ajratiladigan loyiha qiymatining 15 foizi miqdoridagi mablagʻlarni; loyiha qiymatining 85 foizini Oʻzbekiston Respublikasi Hukumati kafolati ostida xorijiy banklarning kredit liniyasi hisobiga mablagʻ bilan taʼminlash sxemasi va manbalarini; kreditlarni hamda ular boʻyicha foizlarni toʻlash tartibi va manbalarini; loyiha qiymati qoplanishining hisob-kitob qilingan muddatlarini taʼminlashni hisobga olgan holda elektr energiya va tabiiy gaz uchun tabaqalashtirilgan narxlarni nazarda tutsin. 8. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ. Sultonov zimmasiga yuklatilsin.